मते चिरा पिच्छूं पुरानें मित्र फी मिले, हुन सुखे ने टब्बरा आले ’न। किछ सिख मत पुच्छी, अन्दर बाह्‌र फिरने आले जे होए। अस ते उन्दे अग्गें अज्जै रंगरूट गै ठह्‌रे। तां बड़े अक्के बोले के करां बदली बाह्‌र होई गेई ऐ पर रोज 20 मील पड़ मारी ऐ घर औना पौंदा ऐ, जदूं क्वारे गी मकान नेहा थोंदा इस करी झट ब्याह कराई लेया, पर हुन व्य़ाहे दे गी मकान नईं थोंदा, जदूं ते लाज ऐ हा, पर हुन के लाज ऐ, जमाना ते बदली गेया ऐ पर ब्याह ते नईं बदली सकदा। आदमी छड़ा होऐ तां रूखा ऐठ बी सेई रवै पर इन्नें जागतें गी, शराफत दे सर्टिफिकेटें गी कोई कोके थैले ’च पाइऐ फेरै। जिससी पुच्छो उऐ आखदा, न बाबा टब्बरै दा बड़ा दुख हुन्दा ऐ। अग्गे इक गी मकान दित्ता हा जागतें बिली-बिली फर्श पुट्टी सुट्टे, झुनकी झुनकी भित्त ठोली सुट्टे, झुटे लेई लेई नलके दी नाली डींगी करी सुट्ठी। इस मंगाई ’च घड़ी घड़ी मरम्मतां हुन्दीयां ’न ? नेह कराए कोला मकान खाली गै रवै तां खरा, कुन तङाने गै फाइया फसै। मेरे मित्रा ने सिर थम्मींएं आखया, कैसा कच्चा जमाना आया ऐ, मकान ते रौह‌्ने आस्तै ऐ छड़े दा, टब्बरा आले आस्तै नईं। पर लोकें गी कुन मत्ता देऐ। मेरे दिमागै गी शरारत सुझी जे मकानै लेई छड़े टब्बरा आले होई सकदे ’न ते टब्बरा आले मकानैं लेईं छड़े बी नई होई सकदे जे मकान सबनें कोला जरूरी ऐ।